રાજકોટ જિલ્લામાં ધીમી ધારે મેઘમહેર ચાલુ જ રહી હતી. ગતરાત્રિ બાદ આજે દિવસ દરમિયાન રાજકોટ શહેરમાં ઝરમર બે ઇંચ વરસાદ વરસ્યો હતો. ગોંડલમાં આજે ચાર ઇંચ વરસાદથી માર્ગો જળબંબોળ બન્યા હતા. જામકંડોરણા અને કોટડાસાંગાણીમાં આજે વધુ બે ઇંચ તથા ભાયાવદરમાં અઢી ઇંચ અને જેતપુરમાં દોઢ ઇંચ તમજ ધોરાજી, જસદણ અને લોધીકામાં અડધો ઇંચ ઉપરાંત ઉપલેટામાં એક ઇંચ મેઘમહેર વરસી હતી. ધોરાજીનાં કલાણા ગામે મુશળધાર ૪ ઇંચ વરસાદ વરસી ગયો હતો. ગોંડલનાં ગોમટામાં ચાર ઇંચ, અનિડા વાછરામાં ત્રણ ઇંચ વરસાદ પડયો હતો. જ્યારે કોલીથડમાં આજે વધુ છ ઇંચ વરસાદ સાથે બે દિવસમાં ૧૫ ઇંચ મેઘમહેર વરસી જતાં ખેડૂતો ખુશ થઇ ગયા છે.